29- ročného muža právoplatne odsúdili za drogovú trestnú činnosť na trest odňatia slobody na 10 rokov.  V minulosti u neho pri domovej prehliadke zaistili drogu v hodnote 52,73 eur. Z uloženého trestu odňatia slobody si vykonal doposiaľ 1,5 roka. Vo výkone trestu je prvýkrát, v minulosti viedol bezúhonný život a nebol súdne trestaný. V súčasnosti má súdom prerušený výkon trestu odňatia slobody na dobu 12 mesiacov, vzhľadom na obzvlášť závažné ochorenie, ktoré nie je liečiteľné v podmienkach výkonu trestu.
 
Prezidentka sa plne stotožňuje s tým, že drogovú trestnú činnosť je potrebné adekvátne postihovať. V uvedenom prípade však vzhľadom na nevyliečiteľné ochorenie a jeho ďalší vývoj, považuje prípadný ďalší výkon trestu za nehumánny.
 
Prezidentka vzhľadom na vážny zdravotný stav odpustila odsúdenému nevykonaný zvyšok trestu pod podmienkou, že 2 roky odo dňa udelenia milosti nespácha úmyselný trestný čin. 
 
Prezidentka pri udeľovaní milostí postupovala podľa čl. 102 ods. 1 písm. j) Ústavy Slovenskej republiky a § 472 a 475 Trestného poriadku.

